RESOLUCIÓN do 20 de abril de 2004 pola que se convocan unhas Xornadas sobre o Tribunal de Xustiza europeo e a protección dos dereitos dos particulares: unha reflexión de futuro.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 23/04/2004

Dentro do Plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, con
vócanse, en colaboración co Centro Europeo de las Regiones e a Fundación Galicia-Europa, unhas Xornadas sobre o Tribunal de Xustiza europeo e a protección dos dereitos dos particulares: unha reflexión de futuro, conforme as seguintes bases:
1. Obxectivos.
A maior novidade que supuxeron as comunidades europeas en relación cos anteriores proxectos de unificación de Europa reside no feito de que a comunidade, para acadar este obxectivo, emprega exclusivamente o poder do dereito.
Como eixe deste dispositivo de protección, o Tribunal de Xustiza é competente para coñecer de litixos nos que poden ser partes os estados membros, as institucións comunitarias, as empresas e os particulares.
A recente evolución nas competencias das institucións da Unión Europea trouxo consigo unha tendencia de desequilibrio estrutural entre o número de asuntos presentados e a capacidade da institución para resolvelos. Unha mellor delimitación das competencias do tribunal, a análise do control dos dereitos fundamentais, e o acceso dos cidadáns ao tribunal, serán cuestións -entre outras- obxecto de análise ao longo deste curso. Analizaranse os problemas a os que se enfronta o sistema xurisdicional comunitario, como por exemplo as solucións que se están barallando na actualidade, e en qué lugar quedará finalmente a protección dos dereitos dos particulares.
2. Contido.
Trataranse estes temas:
-A reforma do sistema xurisdicional comunitario.
-A Constitución europea e a conversión do T.X.C.E. no Tribunal Constitucional.
-O espazo de liberdade, seguridade e xustiza na Europa ampliada.
-A representación e defensa dos estados membros e das institucións perante o Tribunal de Xustiza.
-A vulneración do principio de subsidiaridade.
-A protección dos particulares na futura Constitución europea.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas terán lugar no salón de actos do edificio administrativo da Delegación de Presidencia en Pontevedra (r/ Benito Corbal 47, da citada cidade), os días 12 e 13 de maio de 2004.
5. Inscrición.
-Prazo: remata o día 10 de maio de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o próximo día 11 de maio, de 8.30 a 14.30 horas,
aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 20 de abril de 2004.
Domingo Bello Janeiro
Director da Escola Galega de Administración Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA